《平谷山庄歌为寄云赋》
清代·王柏心

青松吹风岩壑深，舍南舍北流泉音。生平涉想目未历，杳然已到盘山阴。

盘山万叠接天起，谷口白云飞不止。千峰忽断横渔梁，日日云飞化春水。

小桃临水红欲然，溪柳含稊摇野烟。波光尽处带远绿，遥见万顷桑麻田。

渔人得鲤唤沽酒，叱犊芳原尽农叟。山川如此真桃源，此境世间安得有。

玉堂神仙衣绣衣，年年梦向盘山归。盘山旧庄在平谷，春猿长吟秋鹤飞。

粉墨到眼看不厌，可惜止向图中见。领取宰相当十年，邺侯岂可名山恋。

吾曹自是山林人，祇合归从郑子真。布袜青鞋办已久，草堂无待《北山文》。

作者简介：（1797—1871）湖北监利人，字子寿。道光二十四年进士，授刑部主事。旋乞归。专事讲学。生平博涉经史，肆力诗古文辞，不喜章句考据，自负有经世之略，文集所收书札，与曾国藩、左宗棠等论兵事者，为数颇多。有《枢言》、《导江议》、《子寿诗钞》等，总为《百柱堂全集》。